**Eszterházy Károly Egyetem**

**Természettudományi Kar**

**Sporttudományi Intézet**

**A SZAKDOLGOZAT ELKÉSZÍTÉSÉNEK SZEMPONTJAI**

Jóváhagyta: EKE Sporttudományi Intézet Intézeti Tanácsa

A diplomamunka célja a tanultak alkalmazási képességének és készségének, az önálló szakmai munkára való alkalmasság bizonyítása. A szakdolgozattal a hallgatók számot adnak a képzés során szerzett, a Képzési és Kimeneti Követelményekben meghatározott kompetenciák megfelelő elsajátításáról. A dolgozat annak bemutatására szolgál, hogy a jelölt jártas a sporttudomány területén és elsajátította a tananyagot, témavezető segítségével képes tudományos igényű munkát készíteni. A jelöltnek bizonyítania kell, hogy képes a tanultakat, illetve a feldolgozott szakirodalmat értő módon alkalmazni. A dolgozat mindezek során alkotó jellegű, önálló eredményt mutasson be, igazolja a hallgató önálló véleményalkotási képességét is.

Elvárás, hogy a választott téma illeszkedjen a szakirány programjához!

A szakdolgozat célja, hogy a hallgató bemutassa, miként tudja

a) az adott szak témaköreihez tartozó probléma tudományos megoldását, a kutatási probléma analitikus és/vagy empirikus kutatását megvalósítani, vagy

b) széleskörű nemzetközi és hazai szakirodalom-elemzésen alapuló dokumentum és tartalomelemzést végezni, illetve alkalmazni az adott szakterületén megszerzett elméleti és gyakorlati tudását, illetve reflektív szemléletét.

A témákat évente hirdetik meg a Sporttudományi Intézet oktatói, ahol a hallgatók részletes tájékoztatást kapnak, hogy melyik témavezetőnél milyen témákban készíthető szakdolgozat. A hallgató munkáját témavezető segíti. Témavezető az egyetem oktatója, tudományos kutatója, illetve nem egyetemi alkalmazott, az intézet által felkért szakember lehet. A hallgató témavezetőjével rendszeresen köteles konzultálni (félévente minimum 4 alkalommal). A konzultáción a szakdolgozattal kapcsolatos teendőket, javaslatokat írásban kell rögzíteni a haladási naplóban (konzultáció ideje, megvalósult és megvalósítandó feladatok, határidők, stb.). A témavezető mellett konzulens is segítheti a szakdolgozat elkészítését, aki a témában jártas, kiemelkedő teljesítményt és eredményeket elérő szakember lehet. Konzulens választása esetén is kell témavezetőt választania a hallgatónak. A témavezető irányítja a szakdolgozati munkát, minősíti a hallgató teljesítményét és öt fokú skála alkalmazásával rögzíti a hallgató teljesítményét a Neptunban.

A témavezetőnek írásban nyilatkoznia kell arról, hogy javasolja a dolgozat elfogadását vagy nem. Amennyiben a témavezető nem fogadja el a szakdolgozatot, a hallgató nem mehet védésre.

A témavezető által elfogadott szakdolgozat bírálója egy független szakember, akit az Intézet vezetője jelöl ki. A bíráló/opponens indoklással írásban javasolja a dolgozat érdemjegyét, illetve a szakdolgozat témájához kapcsolódó, két, a védésen megválaszolandó kérdést tesz fel. A szakdolgozat védése hivatalos bizottság előtt történik, melynek lehetőleg tagja a bíráló és témavezető is.

A szakdolgozat bírálatát a hallgató a védés előtt a Neptun rendszerben kapja meg.

**I. A dolgozat felépítése (általánosan):**

**1. Tartalomjegyzék**

A dolgozat tagolásának megfelelően arab számokkal tartalmazza a fejezeteket és a fejezeten belüli pontokat, valamint azok oldalszámát. A tartalomjegyzéknek nincs oldalszáma.

**2. Előszó vagy bevezetés**

A téma felvázolása, bemutatása; a témaválasztás indoklása, a témakör feldolgozásának módszere, a célok megfogalmazása.

**3. Szakirodalmi áttekintés**

A téma elméleti megközelítése / szakirodalom elemzés / dokumentumelemzés

A szakdolgozat középpontjában álló téma tárgyalásához szükséges fogalmak, modellek, elméletek bemutatása. A témához tartozó szakirodalom, dokumentumok elemzése. A vizsgált kutatási probléma bemutatása, a vonatkozó elméletek, kutatási eredmények összefoglalása.

**4. A dolgozat központi témakörének kifejtése**

Az elméleti bevezetésben tárgyalt fogalmak és modellek segítségével egy gyakorlati probléma leírása, értékelése, és javaslatok megfogalmazása a továbblépésre vonatkozóan. Terjedelme legalább a dolgozat felét teszi ki. Ide sorolható a „Módszerek” és „Eredmények” fejezet is.

**5. A jelölt saját megállapításai, kritikai megjegyzései**

Megalapozott, tényekkel és érvekkel alátámasztott megállapításokat tartalmaz. A szakdolgozó személyes állásfoglalását is megjeleníti, amely jól elhatárolható a dolgozatban idézett más személyek véleményétől (Konklúzió, Diszkusszió fejezet)

**6. Összegzés**

A dolgozat fontosabb megállapításainak, eredményeinek összegzése, a következtetések, javaslatok, ajánlások megfogalmazása.

**7. Irodalomjegyzék**

Minimálisan 20 tudományos, azonosítható, feldolgozott és idézett mű, szakcikk, egyéb információforrás felsorolását tartalmazza. Az irodalomjegyzékbe csak a szövegben idézett és/vagy hivatkozott, feldolgozott, átvett munkákat lehet felvenni, alfabetikus sorrendben.

**8. Melléklet**

**9. A szerző nyilatkozata arról, hogy a beadott dolgozat saját eredeti munkája.**

**II. A szakdolgozattal kapcsolatos egyéb formai követelmények**

**1. A dolgozat terjedelme**

* minimum 25 oldal (legalább 50 ezer karakter, szóköz nélkül), amibe nem értendők bele a szöveg végén, és a szövegben mellékletként prezentált táblázatok, képek, ábrák, stb.
* az áttekinthetőség érdekében a szöveget bekezdésekre kell tagolni

**2. Tartalomjegyzék**

* az oldalak számozása a belső címlap és a mellékletek kivételével minden oldalon kötelező
* a fejezeteket, alfejezeteket (arab számokkal) számozni kell, ennek mélysége a dolgozat jellegétől függ
* az alfejezeten belüli bontás feltétele, hogy egynél több alpontot tartalmazzon
* a tartalomjegyzékkel kapcsolatban elvárás, hogy csak három szintig jelenítse meg a tagolást (például 2.3.1 alpont)

**3. A szövegoldalak megjelenítése**

* Times New Roman, 12-es betűméret
* baloldalon 3,0 cm-es, a többi helyen 2,5 cm nagyságú margó
* 1,5-es sortávolság
* a főcímek Times New Roman 14-es betűmérettel
* a szakdolgozatot egyoldalasan kell nyomtatni
* a lábjegyzeteket általában az egyes oldalak alján folyamatos sorszámozással kell megadni, számuk oldalanként lehetőleg ne haladja meg a kettőt-hármat

**4. Ábrák és táblázatok**

* az ábrákat (az ábra alatt) és a táblázatokat (a táblázat fölött) be kell számozni, és címmel kell ellátni
* a forrás megjelölése (amennyiben nem önálló/saját ábráról, táblázatról van szó)
* a diagramokat be kell számozni, és címmel kell ellátni (a diagram alatt)
* a főszövegben csak az oda szervesen illeszkedő, részletesen elemzett, normál méretű táblázatok, ábrák, stb. helyezhetők el
* a kiegészítő, illusztratív jellegű táblázatok, ábrák, stb. a mellékletbe helyezendők el

**4. Hivatkozások**

* a dolgozat minimálisan 20 szakirodalmi forrásra épüljön, melyből legalább 5 idegen nyelvű.
* a szakdolgozat azon megállapításaira (mondataira, bekezdéseire, adataira), amelyeket más művekre támaszkodva ír a hallgató, egyértelműen hivatkozni kell
* a hivatkozás a vonatkozó szövegrész végén zárójelben a szerző vezetékneve és az évszám feltüntetésével történik (Kovács, 2002)
* egyazon szerző két, azonos évben kiadott publikációjára az évszám után írt „a” ill. „b” jelzéssel hivatkozunk (Nagy, 2002a)
* szó szerinti idézet, felsorolás, fordítás, táblázat vagy ábra esetén a pontos oldalszám is kötelezően megjelölendő (Kiss, 2002, 85. o.), az ilyen szövegrészeket dőlt betűtípussal kell jelölni

**5. Az irodalmak megadása a következő formátumban**

* a hivatkozott művek a szerzők ABC sorrendjében szerepelnek az irodalomjegyzékben
* a szerző nevét írjuk előre, ezt közvetlenül a megjelenés évszáma követi zárójelben, kettőspont után következik a cím (ponttal lezárva), majd a kiadó/folyóirat neve, valamint folyóiratcikkek esetén az évfolyam és az oldalszám
* utána a szerző nélküli írásművek egy csoportba gyűjtve
* Internetes források esetén szükséges a szerző és a cím megjelölése, ennek hiányában a honlap vagy portál neve, szükséges továbbá az internetes cím (URL) és a letöltés dátumának feltüntetése

**6. A dolgozat megjelenítése**

* a borító a kötés színe általában fekete, a betűk rajta aranyszínűek
* belső címlap a dolgozat első oldala, oldalszámozás nélkül

**III. Példák a formai megjelenítésre**

**A: Szakirodalmi elemzés – dokumentumelemzés - történeti kutatás**

Tartalomjegyzék

1. Bevezetés: 1-2 oldal

2. Témaválasztás indoklása: 5-8 oldal

3. Fő rész: szakirodalom-, dokumentumelemzés: 10-15 oldal

4. Összegzés: 5-8 oldal

Összesen: minimum 25 oldal

5. Irodalomjegyzék

6. Melléklet

**B: Kutatás vagy kísérlet**

Tartalomjegyzék

1. Bevezetés: 1-2 oldal

2. Témaválasztás indoklása 0,5-1 oldal

3. Szakirodalom elemzés: 3-5 oldal

4. Fő rész / Elemzés / Kutatási módszerek: 10-15 oldal:

4.1 Célkitűzések: a fő célkitűzés / célkitűzések megfogalmazása

4.2 Kérdések: 2-5 db kérdés megfogalmazása, mely a céloknak és a hipotéziseknek megfelelő. – 0,5 oldal

4.3 Hipotézisek: 2-5 db hipotézis felállítása, mely a céloknak és kérdéseknek megfelelő – 0,5 oldal

4.4 Mintaválasztás: a kutatásban részt vevő alanyok kiválasztásának módszere – 0,5-1 oldal

4.5 Módszer: a kutatási módszerek bemutatása, pl.: kérdőív, tesztek, mérések, interjú részletes leírása, stb. - 2-3 oldal.

Pontosan meghatározni a módszereket:

- mit mérünk pl.: kérdőív, fizikai vagy mentális tesztek, mértékegységek megadása

4.6. A dolgozat adatainak felszolgálását szolgáló statisztikai módszerek bemutatása. (A kiértékelés, leíró statisztika, matematikai, statisztikai módszerek bemutatása).

5. Eredmények: eredmények közlése – táblázatok, ábrák 5-8 oldal

6. Következtetések: a saját eredmények összehasonlítása a meglévő szakirodalmakkal

7. Összegzés: 1-2 oldal

8. Irodalomjegyzék

9. Melléklet: pl.: üres kérdőív mellékelve, interjú részletesen, egyéb a dolgozathoz kapcsolódó diagramok, tábláztok

**IV. Egyéb, a szakdolgozat leadásához szükséges követelmények**

* az ideális szakdolgozat teljes (de mellékletek nélküli) terjedelme 35 és 45 oldal közötti
* a szakdolgozatot egy példányban keménykötéssel kell leadni, valamint elektronikus formában fel kell tölteni a Neptun rendszerbe.

**V. További információk**

A kapcsolattartás alapvető eszköze a személyes konzultáció a témavezetővel, ami a témavezető fogadóórájában történjen.

A diplomamunka minősítése 1-5-ig terjedő osztályozással történik. Amennyiben valamelyik bíráló elégtelen osztályzatot ad a diplomamunkára, különösen fontos a szöveges indoklásban a kirívó hiányosságok pontos megjelölése. Nem fogadható el a diplomamunka akkor sem, ha a bírálatban, vagy a védés során a plágium (mások szellemi termékének sajátként való feltüntetése) egyértelmű bizonyítást nyer.

A szakdolgozat elégtelennel való minősítését vonhatja maga után az alábbi körülmények fennállása:

* a dolgozat több mint 1 bekezdés (kb. 3-4 mondat) terjedelemben szó szerinti formában vagy azt megközelítő módon idegen műből építkezik az eredeti forrásnak a megfelelő szövegrésznél és az irodalomjegyzékben való megjelölése nélkül (plágium);
* a dolgozat alapvető tárgyi tévedések sorozatát tartalmazza akár az elméleti, akár az empirikus rész vonatkozásában;
* a dolgozat terjedelme az elvárásoktól eltér;
* a dolgozatban a helyesírási, nyelvtani, stilisztikai és/vagy szerkesztési hibák bántónak minősíthetik, esetleg már a megértést is veszélyeztetik.

Indokolt esetben lehetőség van a dolgozat idegen nyelven történő benyújtására. Kérjük a hallgatókat, hogy ezen igényeiket mindenekelőtt a szakdolgozat-vezetőjüknek terjesszék elő, aki ezt követően a szakfelelőssel közösen, egyedi mérlegelés alapján hozza meg a döntését.

A szakdolgozat védésére a záróvizsga előtti héten kerül sor, az oktatási naptárnak megfelelően. A védés során a hallgató bemutatja a dolgozatát, és bizonyítja vitakészségét a témában (A védés részletes követelményeit külön dokumentum tartalmazza).

**VI. Osztatlan tanári szakos követelmények**

Osztatlan tanári szakon a szakdolgozat tartalma a szakhoz kapcsolódó, a szaktárgy oktatásával kapcsolatos elméleti vagy gyakorlati témát feldolgozó (nem diszciplináris tudományos értekezés).

**VII. Mestertanári szakos követelmények**

Mestertanári szakon elvárás a tudományos kutatás végzése, az eredmények tudományos statisztikai módszerekkel történő elemzése, grafikus ábrázolása.

Mestertanári szakon a dolgozat elkészítéséhez önálló kutatás végzése szükséges!

1. sz. melléklet: Haladási napló

|  |  |  |  |  |
| --- | --- | --- | --- | --- |
| Dátum | Helyszín | Az egyeztetés tartalma | További feladatok | Aláírás  Témavezető/hallgató |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |